

**Gwobrau Ystadau Cymru 2021**

**Canllaw Ymgeisio**

Mae gwobrau Ystadau Cymru yn gyfle i ni wobrwyo a rhannu’r cydweithio sydd wedi bod yn digwydd ar draws ystâd gyhoeddus Cymru a hoffem glywed am eich prosiectau chi.

Dyma’r amodau ar gyfer ymgeisio:

* Bydd y sefydliad sy’n ymgeisio yn perthyn i’r sector cyhoeddus yng Nghymru a chynhelir y prosiect yng Nghymru;
* Bydd y prosiect wedi’i gynnal gydag o leiaf un partner arall o’r sector cyhoeddus, y sector preifat neu’r trydydd sector;
* Bydd y prosiect wedi’i gynnal ar ôl Ebrill 2019; a
* Gellir enwebu prosiectau o fwy nag un categori, ond rhaid cyflwyno cais ar wahân ar gyfer pob categori.
* Dyddiad Cau Ganol Nos 3 Hydref 2021

**Categorïau Gwobrau YC 2021**

**Creu Twf Economaidd**

Dangoswch sut yr ydych wedi defnyddio’r ystâd gyhoeddus i greu twf economaidd e.e. creu swyddi, cartrefi ac ati. Rhoddir mwy o werth i brosiectau sydd wedi creu twf economaidd trwy elfen o gdweithio.

**Cynaliadwyedd amgylcheddol**

Ystyr hyn yw’ch bod wedi rhyngweithio mewn ffordd gyfrifol â’r amgylchedd heb ddisbyddu na diraddio adnoddau naturiol a chan gynnal ansawdd tymor hir yr amgylchedd. Dangoswch sut y mae’ch prosiect wedi sicrhau cynaliadwyedd amgylcheddol trwy gydweithio.

**Creu arloesedd**

Bydd prosiectau sy’n arloesi wedi: defnyddio technolegau newydd; mabwysiadu ffyrdd newydd o weithio; cael hyd i atebion newydd i heriau mawr (e.e. ymateb i Covid-19). Rhoddir mwy o werth i brosiectau sydd wedi creu arloesedd trwy elfen o gydweithio.

**Rhoi Gwerth Cymdeithasol**

Dyma enghreifftiau o brosiectau sy’n rhoi gwerth cymdeithasol: prosiectau sydd gyda chymorth yr ystâd gyhoeddus wedi cael effaith arwyddocaol ar y gymuned y mae’n ei gwasanaethu; prosiectau sy’n cynnwys Gwerth Cymdeithasol fel amod annatod o’r broses gaffael (y tu hwnt i ddisgwyliadau arferol); prosiectau sy’n defnyddio’r ystâd gyhoeddus i ddiwallu anghenion a blaenoriaethau lleol; prosiectau sydd wedi mynd i’r afael â materion cydraddoldeb ac amrywiaeth trwy bwyslais ar werth cymdeithasol.

**Bydd gwobr hefyd i’r enillydd cyffredinol**

**Terfyn geiriau**

Cadwch at y terfyn geiriau a nodir wrth bob adran o’r ffurflen gais. Os eir dros y terfynau hyn, cadwn yr hawl i wrthod eich cais i sicrhau tegwch i’r rheini sydd wedi cadw atynt.

**Gwybodaeth ategol**

Bydd angen tystiolaeth o’r prosiect arnom ar ffurf lluniau neu logos er mwyn inni allu hefyd hyrwyddo gwaith YC,

Dylech gyflwyno lluniau o ansawdd uchel naill ai fel ffeiliau JPEG neu PNG wedi’u hatodi ar wahân. Peidiwch â rhoi’r lluniau yn y templed Word. Dyma ddimensiynau cyffredin 1024x576, 1280x720 neu 1920x1080.

Mae croeso ichi anfon gwybodaeth ategol arall hefyd, fel datganiadau i’r wasg, fideos neu adroddiadau.

**Tystebau**

Bydd angen dwy dysteb fel a ganlyn:

* gan un o’r Prif Noddwyr
* ac un gan un o’ch partneriaid, corff annibynnol neu rywun sydd wedi elwa ar y prosiect

**Dyddiad cau**

Ni fydd modd newid yr amser a’r dyddiad cau a chadwn yr hawl i wrthod ceisiadau hwyr neu newidiadau i geisiadau sy’n cyrraedd ar ôl yr amser a’r dyddiad hwn.

**Cynghorion defnyddiol**

Dyma rai pethau y dylech eu hystyried ar gyfer eich cais;

* Sut ydych wedi addasu neu greu gweithle sy’n cefnogi lles y staff a/neu’r defnyddiwr?
* Disgrifiwch sut y mae’r prosiect yn arloesol ac yn gwneud mwy nag sydd ei angen i gynnal gwasanaethau pob dydd. Rhaid iddo ystyried y dyfodol a bydd y beirniaid am glywed am y ffyrdd newydd o weithio rydych wedi’u defnyddio i wneud y prosiect yn llwyddiant.
* Gwneud y Ddeddf Llesiant Cenedlaethau’r Dyfodol a’r Pum Ffordd o Weithio yn ganolog i’ch cais ac ystyried sut ydych yn cyflawni’r Pum Ffordd o Weithio. Gweler y ddolen <https://www.futuregenerations.wales/cy/about-us/future-generations-act/>
* Esboniwch sut ydych wedi cydweithio’n llwyddiannus ac wedi datblygu cysylltiadau a’u cynnal.
* Sut ydych wedi gwella gwasanaethau a sicrhau canlyniadau positif i staff a dinasyddion, nid ar gyfer heddiw yn unig, ond ar gyfer y dyfodol hefyd.
* Rhoi darlun o’ch arferion gorau fel y gall eraill eich efelychu a gweld beth sy’n bosibl.
* Darllenwch am enillwyr y llynedd yn Rhifyn 3 Cylchlythyr YC.